Christoffer Aagaard Melson (V), 2024-01-10:
Tak for det.
Jeg vil faktisk også starte med at sige tak til SF for, at vi har den her debat i dag, og jeg synes, det er et tegn på, at det her er nogle emner, som vi begynder at have en mere reel og rettidig debat om i Folketinget.
Jeg tror også, at det hænger sammen med den anderledes organisering med en digitaliseringsminister og et Digitaliseringsudvalg.
Det er måske for nogle af jer ikke en hemmelighed, at vi i Venstre i den seneste periode var meget kritiske over for den måde, som danske myndigheder gik til implementeringen af GDPR på.
Der var en udfordring med en relativt kompleks lovgivning med en trussel om høje bøder, men ikke rigtig nogen vejledning i starten, og det gjorde, at det blev alt for dyrt.
Nu er der ansatte på tværs af stort set alle kontorer i den offentlige sektor, der i vores øjne har siddet og brugt alt for meget tid på det her, fordi man ikke rettidigt fik lavet den vejledningsindsats og den rådgivning, som der var brug for.
I løbet af sidste periode kom Datatilsynet heldigvis efter det og begyndte i langt højere grad også at være åben for rådgivning og vejledning og gik i dialog med bl.a. KL, efter at kommunerne havde implementeret GDPR på 99 forskellige måder og brugt alt for mange penge på det.
Så der skete noget, men vi kom ind i det på bagkant, og det håber vi jo selvfølgelig at debatter som den her kan være med til at gøre at vi ikke kommer ud for i fremtiden.
Rom blev ikke bygget på én dag, og der er rigtig meget, der skal gøres endnu – det synes jeg stadig væk – i forhold til hele tiden at være foran på det her område.
Det er også rigtig vigtigt for vores virksomheder.
De lande, der er hurtigst til at få nogle klare rammer for det her, tror jeg får en konkurrencefordel, og jeg tror selvfølgelig også, at de lande får en bedre beskyttelse af deres borgere.
Jeg er rigtig glad for, at ministeren også med udkastet til en digitaliseringsstrategi har sat fokus på de her emner med en række forslag til, hvordan man kan skabe en bedre dialog om både GDPR, men også om f.eks. AI fremadrettet mellem myndigheder, borgere, virksomheder og det offentlige.
Men jeg vil også se meget frem til i de forhandlinger at diskutere, om der kan gøres noget yderligere.
Og så tror jeg også, at det, at vi har den her debat, selvfølgelig er et signal til myndighederne om, at det her er noget, vi også tager rigtig alvorligt fra Folketingets side.
Som sagt synes jeg, at der er udspil på vej fra regeringens side.
Vi har også et forum, hvor vi kommer til at diskutere de her ting.
Derudover er der jo, som jeg også hørte ordføreren sige, nogle af de ting, der ligger i beslutningsforslaget, som er adresseret med det arbejde, der blev lavet i EU omkring AI Act, og som vi så er enige om at vi så hurtigt som muligt skal have på plads i Danmark, så vi også får vejledning og rådgivning på plads på et niveau, så det bliver muligt for den offentlige sektor og den private sektor at implementere de her ting på en bedre måde, end vi har set historisk.
Så på grund af de ting kan vi ikke støtte beslutningsforslaget i dag.
Men som sagt er vi egentlig enige i især den del om, at vi skal være endnu bedre til at rådgive og vejlede, så vi ikke kommer på bagkant i forhold til de her emner.
Og som sagt er det noget, vi også har et stort fokus på i Venstre og har haft historisk.
Så vi glæder os til den fortsatte dialog.
Det er egentlig ikke intentionerne i forslaget, hvilket ministeren også sagde, som vi har noget imod.
Der er bare nogle ting, som har overhalet det, og som vi synes at vi har sat i gang, som gør, at vi ikke kan støtte forslaget i dag.